היועמ"ש ונציב שירות המדינה קבעו כי מזכיר הממשלה לא יוכל לכהן בנוסף על כך בתפקיד ממלא מקום משרד רה"מ וקבעו כי "ניגוד העניינים המוסדי" שבו הוא שרוי לא מאפשר זאת עוד • מנכ"ל התנועה לטוהר המידות: מדובר בניגוד עניינים בסיסי
"ניגוד עניינים בסיסי": היועמ"ש אביחי מנדלבליט ונציב שירות המדינה דניאל הרשקוביץ עדכנו את ראש הממשלה בנימין נתניהו כי מזכיר הממשלה צחי ברוורמן לא יוכל להמשיך לכהן במקביל גם כממלא מקום מנכ"ל משרד רה"מ. ברוורמן מונה לממלא מקום המנכ"ל בחודש נובמבר, לאחר שנתניהו הפסיק את כהונתו של ממלא המקום הקודם, רונן פרץ, שכהונתו הוארכה שוב ושוב. הודעת היועמ"ש והנציב הגיעה בתשובה לפניית התנועה לטוהר המידות. המינוי של ברוורמן מעורר קשיים משפטיים חדשים מאחר שהוא מחזיק גם בתפקיד מזכיר הממשלה, מה שמחייב אותו כלפי כל חבריה, בייחוד בממשלה פריטטית שבה יש שני ראשי ממשלה. לעומת זאת, תפקיד מנכ"ל משרד הוא מינוי אישי ופוליטי.  "את התוצאה של ניגוד העניינים ראינו בהתנהלותו של ברוורמן בזמן הישיבה שבה ניסה ראש הממשלה למנות את השר אקוניס לשר משפטים" התנהגותו של ברוורמן עצמו לא ממש הועילה לו להוכיח שמדובר בהתנהלות סבירה. בבחירות האחרונות סייע לקמפיין הליכוד בתעמולה כשהלך להצביע והצטלם בקלפי עם פתק המפלגה ובנוסף, רק לאחרונה פעל בניגוד להנחיות היועמ"ש כשהוביל הצבעה לא חוקית בישיבת הממשלה למינוי של אקוניס כשר משפטים.  "התפקיד הכפול של ברוורמן יצר עבורו ניגוד עניינים בסיסי בין חובת האמונים שלו לכל הממשלה כמזכיר הממשלה לחובת האמונים רק לראש הממשלה בהיותו מנכ"ל משרד רה"מ", אמר ל"שקוף" מנכ"ל התנועה לטוהר המידות, עו"ד עומר מקייס. "ניגוד עניינים כזה רק מתעצם בממשלה פריטטית, שבה גם לראש הממשלה החליפי יש מעמד וכשלעיתים מזכיר הממשלה נמצא בתווך שביניהם. את התוצאה של ניגוד העניינים ראינו בהתנהלותו של ברוורמן בזמן הישיבה שבה ניסה ראש הממשלה למנות את השר אקוניס לשר משפטים". "ניגוד העניינים המוסדי שבו שרוי מר ברוורמן לא מאפשר עוד את המשך כהונתו בשני התפקידים" נתניהו, אם ימשיך בתפקידו בחודש הקרוב, יאלץ לבחור איזה תפקיד ימלא ברוורמן: את תפקיד מזכיר הממשלה או את תפקיד המנכ"ל. יש סיכוי לא קטן שמדינת שבמקרה הגרוע מדינת ישראל תישאר ללא מנכ"ל במשרד רה"מ ובמקרה הפחות גרוע ימצא, בנוהל, ממלא מקום חדש.  "בתאריך 29.4.2021 קבעו היועץ המשפטי לממשלה ונציב שירות המדינה כי ניגוד העניינים המוסדי שבו שרוי מר ברוורמן לא מאפשר עוד את המשך כהונתו בשני התפקידים בהם הוא מחזיק במקביל", כתב עו"ד ד"ר עומר בן צבי ממשרד המשפטים. "כדי למנוע מצב של פגיעה ברציפות התפקודית של משרד ראש הממשלה, ובשים לב לעיתוי שבו התקבלה ההחלטה במישור הפוליטי, נתנו היועץ המשפטי לממשלה ונציב שירות המדינה את הסכמתם לבקשתו של ראש הממשלה, להאריך את כהונתו הזמנית של מר ברוורמן כמנכ"ל משרד ראש הממשלה לתקופה של שלושים ימים נוספים בלבד".  עוד נקבע בהחלטה כי "לא תינתן הסכמתם של היועץ המשפטי לממשלה ונציב שירות המדינה להארכת כהונה נוספת של מר ברוורמן בתפקיד מ"מ מנכ"ל משרד ראש הממשלה, כל עוד הוא מכהן במקביל בתפקיד מזכיר הממשלה". כלומר, לנתניהו יש עד סוף החודש להחליט מה יהיה תפקידו של ברוורמן – אחרת יישאר בלי מנכ"ל. מינוי מנכ"ל למשרד רה"מ הוא פארסה אחת גדולה. למעשה מאז יוני 2019 עומד בראש המשרד ממלא מקום, שכהונתו מוארכת שוב ושוב בתירוצים שונים של רה"מ. בין היתר טען ש"אין לו זמן". נראה שההחלטה שלא למנות מנכ"ל קבוע לא נובעת מאי הסכמות פוליטיות או מורכבויות שונות אלא מתוך מדיניות רוחבית של רה"מ להחליש את השירות הציבורי על ידי הסתמכות על ממלאי מקום שתלויים כל הזמן בגחמות השרים. לדוגמה: אין עדיין פרקליט מדינה, מנכ"ל למשרד המשפטים, מנהל לאגף התקציבים במשרד האוצר ועוד. סה"כ 52 משרות בכירות בשירות המדינה לא מאוישות. 